LV Eiropas Savienības Oficiālais Vēstnesis C 309/1

KOMISIJAS ATZINUMS

(2008. gada 27. novembris),

piemērojot 7. pantu Eiropas Parlamenta un Padomes Direktīvā 98/37/EK par aizliegumu, ko Ungārijas iestādes ir noteikušas attiecībā uz leņķa slīpmašīnu, kuras preču zīme ir REDLINE MD-2007-137

(Dokuments attiecas uz EEZ)

(2008/C 309/01)

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, atbilstīgi paredzētajam mērķim lietojot mašīnas ar CE marķējumu, tās var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un lietošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 23. jūlijā paziņoja Eiropas Komisijai par to, ka aizliedz laist tirgū pārnēsājamu RL/AG0912-900 tipa elektrisko rokas leņķa slīpmašīnu, kuras preču zīme ir REDLINE. Mašīnas ražotājs ir Zhejiang Jinhua Max-power Tools Co., Ltd., Western Binhong Road, Jinhua Industrial Area, Zhejiang, Ķīna, un izplatītājs — Baumann Hungary Kft., H-1162 Budapest, János utca 118, Ungārija.

Dokumentācijā, ko nosūtīja Eiropas Komisijai, bija iekļauti šādi dokumenti:

— 2004. gada 12. augusta sertifikāts Nr. JSH0408078 un 2005. gada 1. jūlija sertifikāts Nr. 431934, kas izdots uzņēmumam Zhejiang Jinhua Max-power Tools Co., Ltd., ar ko apstiprina S1M-MP2-125 tipa leņķa slīpmašīnas atbilstību mašīnai un LVD direktīvām (izdots Intertek ETL SEMKO, Building No. 86, 1198 Qinzhou Road, Shanghai 200233, Ķīnā).

— 2005. gada 22. novembra sertifikāts Nr. 02SHS1067-04, kuru izdeva uzņēmums Intertek Deutschland GmbH, Nikolaus-Otto Strasse 13, D-70771 Leinfelden-Echterdingen, tādam pašam leņķa slīpmašīnas tipam S1M-MP2-125, piešķirot tai “GS” zīmi.

— Zhejiang Jinhua Max-power Tools Co., Ltd., 2006. gada 12. jūlija deklarācija, ar ko apliecina, ka S1M-MP2-125 tipa leņķa slīpmašīna, uz ko attiecas sertifikāts Nr. 02SHS1067-04, ir līdzvērtīga RL/AG0912-900 tipa leņķa slīpmašīnai.

— EK 2006. gada 11. decembra atbilstības deklarācija, kuru izrakstīja uzņēmums Baumann Hungary Kft., ar ko arī apliecina, ka S1M-MP2-125 tipa leņķa slīpmašīna ir līdzvērtīga RL/AG0912-900 tipa leņķa slīpmašīnai, uz ko attiecas Ungārijas pasākumi.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka leņķa slīpmašīna neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (saistībā ar atsauci uz specifikācijām saskaņotajos Eiropas standartos EN 50144-1:1998 Ar elektromotoru darbināmu rokas darbarīku drošība — 1. daļa: Vispārīgas prasības un EN 50144-2-3:2002 — Ar elektromotoru darbināmie rokas darbarīki. Drošums — 2-3. daļa: Īpašās prasības slīpēšanas, asināšanas un pulēšanas mašīnām, kuras ir minētas ražotāja EK atbilstības deklarācijā):

1.2.4. Apturēšanas ierīce

Darbinot, slēdzis iestrēga, pirms tika panākts bloķēts stāvoklis, tāpēc bloķēšanas mehānisms neatbrīvojās, viegli uzspiežot.

1.5.1. Elektroenerģijas pievads

Mehāniskā pretestības testa laikā plastmasas ieliktnis atdalījās no leņķa slīpmašīnas, tādējādi korpusa detaļas kļuva pieejamas.

1.5.6. Ugunsdrošība

Termālās testēšanas laikā mašīna aizdegās, radīja dūmus un liesmas un tad pārstāja darboties.

1.7.3. Marķējums

Nebija norādīts ražotāja nosaukums un adrese, kā arī izgatavošanas gads. Nebija norādīti arī brīdinājumi vai attiecīgie simboli.

1.7.4. Instrukcijas

Lietošanas instrukcijā nebija iekļauti norādījumi, kas ir vajadzīgi drošam darbam ar mašīnu, piemēram, elektrodrošības noteikumi, trokšņu emisijas un vibrācijas parametri.

Instrukcija angļu valodā atšķīrās no sniegtās instrukcijas ungāru valodā.

3. Komisijas atzinums

Komisija, 2007. gada 15. novembrī nosūtot vēstuli uzņēmumam Baumann Hungary Kft., aicināja paziņot apsvērumus par Ungārijas iestāžu noteikto aizliegumu.

Komisija 2007. gada 15. novembrī rakstiski informēja arī Intertek ETL SEMKO, Šanhaja, un Intertek Deutschland GmbH, kas ir izsniegušas atbilstības sertifikātus S1M-MP2-125 tipa leņķa slīpmšīnai, par kuru apgalvots, ka tā ir līdzvērtīga RL/AG0912-900 tipa leņķa slīpmšīnai, uz ko attiecas Ungārijas pasākumi.

Līdz šim atbilde nav saņemta.

Ievērojot pieejamo dokumentāciju, Komisija uzskata, ka Ungārijas iestādes ir pierādījušas ka mašīna, uz kuru attiecas ierobežojoši pasākumi, neatbilst iepriekšminētajām būtiskajām veselības aizsardzības un drošības prasībām. Šīs neatbilstības rada pamatu nopietniem to personu apdraudējumiem, kuras lieto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.